Jesus Mari Larrazabal

Jesus Mari Larrazabal Antia (Zumaia, Gipuzkoa, 1948 – Donostia, 2021eko ekainaren 29a) filosofo, ekonomista, Euskal Herriko Unibertsitateko irakasle katedraduna, politikaria eta eusko legebiltzarkidea izan zen. Parisen ikasketak egin, eta Logika eta Zientziaren Filosofiako Unibertsitate Katedraduna izan zen Euskal Herriko Unibertsitatearen Donostiako Filosofia eta Hezkuntza Zientzien Fakultatean. Logika, Hizkuntzaren Filosofia eta Semantika Formala irakasgaiak irakasten zituen, gradu mailan zein masterrean.

Gainera, EHUko ILCLI (Institute for Logic, Cognition, Language and Information siglak ingelesez) unibertsitate institutuko eta Euskal Herriko Unibertsitateak argitaratzen duen Gogoa aldizkariaren zuzendaria izan zen.

2021eko ekainean hil zen gaixotasun luze baten ondorioz.

 Ikasketak 
Ingeniaritza ikasketak hasi zituen, baina ez zituen amaitu. Filosofian eta Ekonomian lizentziatu zen gero Parisko Unibertsitatean. Parisen oso ikasle ona izan zenez 1976an Parisko Banku Nazionalean (BNP) lan egiteko eskaintza jaso zuen, baita AEBetara joateko ere, doktorego-tesia logikaz egiteko.  Baina ez zen joan ez batera eta ez bestera, Euskal Herrira itzuli zuen, Parisen ikasitakoaz lan egiteko.

Orduan Bergarako UNEDen sorkuntzan parte hartu zuen, eta zuzendariorde izan zen gero 1977tik 1979ra.

 Politikaria 
Gazte-gaztetatik eduki zuen politikarako grina, Herri Gaztedi taldeko kidea izan zen 1967tik 1972ra. Urola Kostako arduraduna ere izan zen.

Herri Batasuna sortzeko bileran parte hartu zuen 1978an, LAIA alderdiko kide gisa. Gipuzkoako batzarkide eta Foru Aldundiko diputatu izan zen 1979tik 1983ra, hau da, aldundiak toki korporazio izateari utzi zion arte.Gipuzkoako Foru Aldundiak toki korporazio izateari utzi zion 1983ko otsailaren 26an,  Gipuzkoako Lurralde Historikoaren Erakunde Antolaketarako Foru Arauaren indarrez. Foru diputatu gisa, azpiegituretako batzordea gidatu zuen urte haietan, Xabier Aizarna Azula diputatu nagusi zelarik.Ikus Gipuzkoako Batzar Nagusien historia.

1980tik atera zen LAIA HB koaliziotik, eta Larrazabal ezker abertzaletik urrundu zen.

2009ko Eusko Legebiltzarrerako Hauteskundeetarako Eusko Alkartasunako zerrendaburua izan zen Gipuzkoatik eta 2010eko ekainera arte EAko legebiltzarkide izan zen, baina kargua utzi behar izan zuen osasun arazoengatik.

 Filosofiako irakasle eta ikertzailea 
1981ean hasi zen irakasle sortu berria zen Euskal Herriko Unibertsitatean, non irakasle katedraduna izan zen geroago, 1992tik. Bere ikerketa-taldeak Logikaren, Kognizioaren, Lengoaiaren eta Informazioaren Institutua (ILCLI) eta Gogoa aldizkaria sortu zituen. Institutuko lankideen artean izan ziren Kepa Korta,  Frantziska Arregi,  Pello Huizi, Xabier Arrazola, Mikel Haranburu, Ibon Coteron, Anibal Monasterio, Mikel Olazaran, Begoña Carrascal, Mixel Aurnaga eta Jesus Ezkerro.

ILCLI institutua 1993tik ibili zen lanean eta 1999an sortu zuten ofizialki. Diziplina-arteko unibertsitate-institutua izanik lau atal koordinatzen ditu: Logika, Zientzia Kognitiboa, Lengoaia eta Komunikazioa; eta  Informazioa, Ekintza eta Antolamendua. Filosofia lantzeaz gain, giza zientzien eta gizarte-zientzien arteko elkargunean kokatuta dago, eta oinarriak ditu tradizio analitiko eta fenomenologikoko filosofian.

 Udako Euskal Unibertsitateko kidea 
UEUko kide historikoa da eta etengabe parte hartu zuen ia-ia sorreratik filosofia eta matematika sailetako aitzindarietako bat izan zen. Urteetan zehar filosofia saileko 12 hitzaldi hauek eman zituen udako ikastaroetan UEUren eskutik:

 1988: Baloreak zientziagintzan: zientzia formalen kasua
 1980: Hizkuntza formalen boterea
 1979: Botere hitz polisemikoaren muga filosofikoak
 1979: Boterearen hizkuntza eta hizkuntzaren boterea
 1978: Balioa eta Fetitxismoa
 1977: Birproduzioa. Krisi ekonomikoa eta krisiari buruzko ideologiak
 1977: Descartes-Leibniz
 1977: Dialektika Leibnitzengan
 1977: Soziologi metodoak eta historia
 1976: Aritmetika Kardinala. Multzoen teoria
 1976: Matematikagintza eta Filosofia. Logika matematikoa, epistemologia
 1975: Funktoreen teoriatik Toposaren teoriara

 Liburuak 
 Elbira Zipitria gogoan: Piageten argitan  (2006, EHU, )
 Gogoz, hitzez eta egitez. Pello Huiziri eskainitako lanak  (2011, EHU, , egilekidea: Kepa Korta)

 Itzulpenak 

 2018: Gramatika orokorra eta arrazoitua [Hainbat zati]. Antoine Arnauld eta Claude Lancelot. GOGOA.
 2008: Neure bizitza. David Hume (1711-1776). GOGOA. Eskoziaz, Filosofiaz eta historiaz
 2007: Iritzi publikoa ez da existitzen. Pierre Bourdieu (1930-2002). GOGOA. Frantziaz, politikaz eta soziologiaz
 2006: Ehun urte logika matematikoan. Hao Wang (1921-1995). GOGOA Estatu Batuak, Filosofia, Matematika
 2005: Russell-Einstein agiria. Bertrand Rusell (1872-1970) eta Albert Einstein (1879-1955). GOGOA. Bakeaz, politikaz eta zientziaz.

 Erreferentziak 

 Ikus, gainera 

 Hezkuntza, Filosofia eta Antropologia Fakultatea (EHU)

 Kanpo estekak 
 Jesus Mari Larrazabalen bibliografia. JULEN ZABALA ALONSO, GOGOA, 18:265-271, 2018
Jesus Mari Larrazabalen bloga
Jesus Mari Larrazabal Jakin aldizkarian
Gogoa, 18 (2018) Jesus Mari Larrazabali eskainia, 70.ean esker onez / Kepa Korta Carrión (ed. lit.), Larraitz Zubeldia Arruabarrena (ed. lit.)

Kategoria:Gipuzkoako politikariak
Kategoria:Eusko Alkartasuneko politikariak
Kategoria:Eusko Legebiltzarreko legebiltzarkideak IX. legegintzaldian
Kategoria:Euskal Herriko Unibertsitateko irakasleak
Kategoria:Zumaiarrak
Kategoria:Donostian hildakoak